
	Republika Hrvatska

	Visoki prekršajni sud Republike Hrvatske

                  Broj: Ppž-1219/2026

R E P U B L I K A   H R V A T S K A

R J E Š E N J E 

Visoki prekršajni sud Republike Hrvatske u vijeću sastavljenom od sudaca Kristine Gašparac Orlić, predsjednice vijeća te Eufemije Nanković i Roberta Završkog,  članova vijeća, uz sudjelovanje sudske savjetnice Kristine Sesar, zapisničarke, u prekršajnom postupku protiv okr. Aahada Rana, zbog prekršaja iz čl. 250 st.2. Zakona o strancima  („Narodne novine“, broj:  133/20., 114/22., 151/22., 40/25. i 55/26.) odlučujući o žalbi tužitelja Državnog inspektorata Republike Hrvatske, Područni ured Zagreb, Ispostava u Bjelovaru, podnesenoj protiv presude Općinskog suda u Bjelovaru, Poslovni broj:Pp-1232/2025-9 od 15. siječnja 2026., u sjednici vijeća održanoj 2. listopada  2026., 

r i j e š i o   j e

            Prihvaća se žalba tužitelja Državnog inspektorata Republike Hrvatske, Područni ured Zagreb, Ispostava u Bjelovaru, ukida pobijana presuda i predmet dostavlja prvostupanjskom sudu na suđenje. 


Obrazloženje

1. Pobijanom presudom okr. Aahad Rana  je temeljem odredbe čl. 181. t. 5. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18., 114/22. i 86/26. dalje: PZ), oslobođen optužbe zbog prekršaja iz čl. 250. st.2. Zakona o strancima  te je odlučeno da trošak prekršajnog postupka pada na teret proračunskih sredstava suda. 

2.  Protiv te presude tužitelj je pravodobno podnio žalbu zbog povrede odredaba materijalno prekršajnog prava, te pogrešno i nepotpuno utvrđenog činjeničnog stanja, predlažući pobijanu presudu ukinuti i predmet vratiti na ponovno suđenje, odnosno preinačiti presudu i okrivljeniku izreći  kaznu sukladno Zakonu.

3.  Žalba je osnovana.	 

4. Visoki prekršajni sud Republike Hrvatske, kao drugostupanjski sud, na temelju čl. 202. st. 1. PZ-a, ispitivao je pobijanu prvostupanjsku presudu iz osnova i razloga iz  kojih se ona pobija žalbom i po službenoj dužnosti te nisu utvrđene povrede na koje ovaj sud pazi po službenoj dužnosti, dok je utvrđeno da je u prvostupanjskom postupku činjenično stanje nepotpuno utvrđeno, na što žalbom opravdano ukazuje žalitelj.
 
5. Tužitelj u žalbi navodi kako iz zakonskih odredbi Zakona o strancima nedvojbeno proizlazi, da stranci mogu zakonito raditi u Republici Hrvatskoj samo na temelju valjanih dozvola izdanih od nadležnog tijela u zakonom propisanom roku,  te da okrivljeni nije imao propisanu dozvolu za boravak i rad čime su ostvarena obilježja prekršaja koji mu se stavlja na teret. Nadalje ističe da je iz svih provedenih dokaza nesporno da je okrivljenik počinio prekršaj koji mu se stavlja na teret te da nema mjesta primjeni čl. 185. st. 5. PZ-a, odnosno da ne postoje okolnosti koje isključuju prekršajni progon okrivljenika stoga je činjenično stanje pogrešno i nepotpuno utvrđeno te je prvostupanjski sud povrijedio i odredbe materijalnog prava kada je protiv okrivljenika odbio optužbe za počinjenje prekršaja. 

6. Naime, prvostupanjski je sud donio presudu kojom se  protiv okr. Aahad Rana  optužba odbija za djelo koje mu je stavljeno na teret, jer se okrivljenik nalazi van Republike Hrvatske na sudu nepoznatoj adresi, tako da okrivljenik nije dostupan sudu, stoga prvostupanjski sud smatra da su to okolnosti koji isključuju  prekršajni progon okrivljenika,  te je  temeljem čl. 185.st.5. PZ-a , odbio optužbu.

6.1 Ovaj sud ne može prihvatiti razloge navedenog obrazloženja prvostupanjskog suda, da činjenica što se okrivljenik nalazi izvan Republike Hrvatske, na sudu nepoznatoj adresi, predstavlja okolnost koja isključuje prekršajni progon u smislu članka 185. st. 5. PZ-a. Naime, iz stanja spisa proizlazi da prvostupanjski sud nije iscrpio raspoložive procesne mogućnosti radi osiguranja nazočnosti okrivljenika i provođenja njegova ispitivanja. Prvostupanjski sud je 10. studenoga 2025. godine izdao naredbu za raspisivanje potrage za okrivljenikom, koju potom nije stavio izvan snage, već je nakon obavijesti policije da  okrivljenik  nije zatečen na adresi ( te da su došli do saznanja kako je okrivljenik radio u  tvrtki Sirovina d.o.o. u
Bjelovaru a u razgovoru s direktorom navedene tvrtke utvrđeno je da okrivljenik ne radi i ne stanuje kod njih i  ne znaju  gdje se nalazi, da je koristio broj mobilnog uređaja 0953908049, te se u više navrata pokušalo stupiti u telefonski kontakt sa istim no nitko nije odgovarao na pozive), zaključio da okrivljenik nije dostupan sudu.
6.2. Prije svega treba istaknuti, da je obzirom da potraga nije stavljena van snage, okrivljenik dana 10.2.2026. godine, upravo temeljem navedene potrage pronađen na izlaznoj graničnoj kontroli, kada je dao podatke o svom boravku u Republici Hrvatskoj i naveo da se koristi mobilnim brojem 095/390-8049. 
6.3. Stoga je zaključak prvostupanjskog suda o postojanju okolnosti koje isključuju prekršajni progon preuranjen. Sama činjenica da se okrivljenik nalazi u inozemstvu i da njegova trenutačna adresa nije poznata sudu  ne predstavlja zakonsku osnovu za odbijanje optužbe iz čl. 185.st.5. PZ-a, osobito kada iz spisa proizlazi da su postojale daljnje procesne mogućnosti za njegovo pronalaženje. Obveza je suda da u slučaju nepoznatog prebivališta ili boravišta okrivljenika zatraži od policije da nađe okrivljenika i obavijesti sud o njegovoj  adresi, kako je to i naloženo izdanom potragom, od koje je procesne mogućnosti prvostupanjski sud neosnovano odustao. 
6.4.Prvostupanjski je sud stoga bio dužan nastaviti s poduzimanjem odgovarajućih procesnih radnji ( sve do nastupanja zastare prekršajnog progona), provesti  sve raspoložive dokaze, ustrajati na nalogu  kojim je izdana  potraga za okrivljenikom radi pribave adrese ( koju nije niti stavio  van snage) kao  i  drugim procesnim mogućnostima uključujući  izdavanje  dovedbenog  naloga, a radi pravilnog i potpunog utvrđenja činjeničnog stanja. 

6.5. Zbog ovakvih postupovnih nepravilnosti, izostalo je okolnosno i potpuno  utvrđivanje činjeničnog stanja koje je preuranjeno dovelo do odbijanja optužbe. 

7. Slijedom navedenog, trebalo je prihvatiti žalbu tužitelja, ukinuti presudu i predmet dostaviti prvostupanjskom sudu na ponovno suđenje, koji će otkloniti utvrđene nedostatke, poduzeti  sve potrebne procesne radnje radi osiguranja nazočnosti okrivljenika, potom provesti i druge dokaze čije provođenje se ukaže potrebnim, nakon čega će pravilnom ocjenom svih u postupku izvedenih dokaza i svih pravno relevantnih činjenica, donijeti novu, na zakonu osnovanu i valjano obrazloženu odluku.

8. Iz navedenih razloga, na temelju čl. 206. st. 1. PZ-a, odlučeno je kao u izreci.

U Zagrebu 2. listopada 2026.


Zapisničarka:                                   			     Predsjednica vijeća:

Kristina Sesar, v.r.                  	                                     Kristina Gašparac Orlić, v.r.                


	
Rješenje se dostavlja Općinskom sudu Bjelovaru, u 4 otpravka: za spis, okrivljenika i tužitelja.

						Za točnost otpravka, ovlašteni službenik
						Upraviteljica zajedničke sudske pisarnice:
								
        Edita Vrkljan		

